“Kevin het ’n halwe tennisbaan teen die muur buite ons huis ingerig sodat hy daar kon oefen,” vertel Barbara.
Michael was ook ure langs die tennisbaan en het die afrigter se riglyne tuis met die seuns ingeoefen.
“Gregory en Kevin het altyd teen mekaar geoefen. Hulle het al in ’n junior toernooi in ’n naelbyteindstryd teen mekaar gespeel, en Kevin het gewen.”
’n Mens besef die sportster se passie vir ’n gesonde leefstyl is in sy ouerhuis aangeleer toe sy ma spog: “Ons het amper glad nie kitskos geëet nie.”
Weens al sy tennistoere het sy skoolwerk begin agterraak; daarom het sy ouers hom op 16 by die British International College in Bryanston ingeskryf. Dié kollege se leerplan is op afstandsonderrig gegrond.
“Ons het eers werklik sy potensiaal in die sport raakgesien toe hy ’n oorsese universiteitsbeurs kry om te gaan tennis speel,” vertel Barbara.
“Mense het ons gewaarsku as jy kinders te hard in ’n rigting druk, sal hulle hulle daarteen verset. Maar ons seuns het dit geniet,” sê Barbara.
Kevin het reeds twee en ’n half jaar van sy sakegraad aan die Universiteit van Illinois voltooi. Hy moet nog ’n jaar en ’n half studeer voor hy sy graad kry. Vir eers fokus hy op sy tennis.
Oor of Kevin in die toekoms weer in ’n groot eindstryd sal speel, sê Barbara: “ ’n Mens hou vas aan daardie geloof. Jy doen jou bes, werk hard en gee alles. Dan is alle toernooie eintlik dieselfde.